﻿ RELAŢII SOCIALE ÎN PERIOADE TURBULENTE, A ZECEA CONFERINŢĂ A ASOCIAŢIEI EUROPENE  DE SOCIOLOGIE MONICA MARIN A zecea conferinţă a Asociaţiei Europene de Sociologie (European Sociological Association – ESA) a avut loc la Geneva, în perioada 7–10 septembrie 2011. Tema conferinţei a fost Relaţii sociale în perioade turbulente şi a adunat un număr record de participanţi, atât membri cât şi non-membri ai Asociaţiei Europene de Sociologie. O estimare indică faptul că numai numărul autorilor principali înscrişi în programul final al conferinţei este de aproximativ 2 300 persoane. Acestora li se adaugă coautorii şi participanţii care nu au prezentat lucrări la conferinţă. Conferinţa a inclus peste 2 000 de prezentări. Programul evenimentului a fost structurat în Sesiuni plenare, Sesiuni semiplenare, Sesiuni speciale, Sesiuni de „Întâlniri cu autorul”, Sesiuni ale Reţelelor de Cercetare şi Curentelor de Cercetare. Dimensiunile sunt impresionante: patru sesiuni plenare, 12 sesiuni semiplenare şi tot atâtea sesiuni speciale, nouă sesiuni de „întâlniri cu autorul”, 35 de reţele de cercetare şi 29 de curente de cercetare. Fiecare reţea/curent de cercetare a avut mai mult de o sesiune de prezentări. Pentru a decide tema sesiunilor frecventate, un singur participant are de parcurs 260 de pagini de program, concentrate în special pe parcursul a trei zile, cele de 8, 9 şi 10 septembrie. Din acest punct de vedere, dimensiunile conferinţei fac posibile întâlnirile formale şi informale între foarte mulţi participanţi din diverse ţări/curente/teme de cercetare. De asemenea, posibilităţile de diseminare a informaţiei sunt destul de largi – un singur proiect a înregistrat prezentări în cadrul a şapte sesiuni. În practică însă un singur participant are un număr destul de limitat de opţiuni de cunoaştere a diverselor comunicări, dată fiind densitatea mare de prezentări pentru aceleaşi intervale orare. Toate sesiunile plenare şi semiplenare au avut o tematică legată de perioada turbulentă: Traiectorii de viaţă în perioade turbulente, Sociologia pentru perioade turbulente: perspective din jurul lumii, Valori, profesii şi piaţa muncii în perioade turbulente, Ameninţări şi riscuri asupra mediului în perioade turbulente, Cultura, arta şi religia în perioade turbulente etc. Discursul inaugural al ex-preşedintei ESA, Analia Torres, subliniază importanţa cercetărilor sociologice care să aducă ca „arme” în discursul public argumentele logice şi reflexivitatea în faţa provocărilor date de „războiul financiar şi de curentul neo-liberal cu excluderea săracilor, sărăcirea clasei de mijloc şi concentraţia obscenă a bogăţiei”. Perioada turbulentă are în vedere atât impactul crizei economico-financiare (Criza creditelor drept problemă a sociologiei cunoaşterii – Donald MacKenzie), Adresa de contact a autorului: Monica Marin, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: monicatoba@hotmail.com. 434 MONICA MARIN 2 Presiunile asupra statutului bunăstării (Alfio Cerami, Richard Munch), Incertitudinea viitorului pentru tinerele generaţii (Ken Roberts, Carmen Leccardi), Relaţia dintre cultură şi religie (Hubert Knoblauch), Sfere publice transnaţionale (Klaus Eder), Incertitudini legate de mediu (Michael Redclift) cât şi recentele mişcări revoluţionare din lumea arabă (Sari Hanafi). Cu o singură excepţie, atât preşedinţii, cât şi prezentatorii au fost din institute academice din SUA şi Europa de Vest. Sesiunile speciale au abordat următoarele teme: capitalismul contemporan („spargerea şi reconstrucţia instituţională în capitalismul contemporan”, variabilele capitalismului, răspândirea crizei financiare etc.), noile tendinţe ale sociologiei francofone, educaţia şi inegalităţile sociale şi etnice, oportunităţi de finanţare pentru ştiinţele sociale şi umaniste, abordări de cunoaştere „de jos în sus” într-un mediu de politici, genul şi sociologia sau sociologia relaţională şi problema scopului. Din cei 53 de moderatori/prezentatori ai sesiunilor speciale, trei participanţi au reprezentat instituţii din Europa Centrală şi de Est (Ungaria) şi o singură participantă Academia Rusă de Ştiinţe. Reţelele de Cercetare reflectă diversitatea temelor sociologice: sociologia artelor, perspective biografice asupra societăţilor europene, sociologia consumului, sociologia emoţiei, dezastre şi crize sociale, sociologia profesiilor, sociologia riscului şi a incertitudinii, mişcări sociale, sociologia sporturilor, relaţii etnice, rasism şi antisemitism, sociologia ştiinţei şi tehnologiei etc. În interiorul fiecărei reţele de cercetare, temele prezentărilor sunt, de asemenea, diverse. De exemplu, în sesiunile din reţeaua de cercetare privind sociologia copilului şi a copilăriei sunt incluse comunicări despre sărăcia şi munca copiilor, relaţiile sociale şi viaţa de zi cu zi a copiilor, drepturile, cetăţenia şi participarea copiilor, copiii ca victime sau martori ale crimelor sau violenţelor, dinamica încrederii în viaţa copiilor, probleme teoretice şi metodologice în cercetarea copiilor şi a vieţilor lor, copiii şi migraţia. Distribuţia timpului între prezentatori şi a timpului alocat pentru discuţii este foarte inegală şi depinde într-o bună măsură de moderator. Fiecare sesiune are alocate 90 minute, dar unele au prevăzute trei prezentări, iar altele şase prezentări. Cele 29 de curente de cercetare reflectă interese ştiinţifice particulare, formulate suficient de general pentru a include o gamă largă de studii: Est şi Vest în Europa: două decade de transformări; sociologia celebrării; sociologia rusă în timp, spaţiu social şi tranziţie; sociologia globală şi transnaţională; metode pentru cercetarea comparativă în Europa; sociologia maritimă; elite economice în perioade turbulente etc. Noul preşedinte al Asociaţiei Europene de Sociologie, desemnat în urma alegerilor desfăşurate la această conferinţă, este Pekka Sulkunen, profesor de sociologie al Universităţii din Helsinki, membru al reţelei de cercetare a sociologiei consumului. Temele conferinţelor ESA sunt considerate de Analia Torres ca o reflectare a subiectelor abordate de sociologi ca mari tendinţe şi evenimente la nivel european şi naţional – conferinţa organizată la Budapesta despre Societăţile Europene: fuziune sau fisiune? (1995), sau Va funcţiona Europa? (1999). Rămâne de văzut dacă perioada turbulentă va fi în continuare de actualitate în cadrul următoarei conferinţe, din 2013, găzduită de Universitatea din Torino. Primit: 02.11.2011 Acceptat: noiembrie 2011 Redactor: Manuela Sofia Stănculescu 